  Анжелика Тихонова корреспондент Удмуртиын адямиос борды лемтэй мертчиськон нырысетӥ учыръёсты пусйизы. 12-тӥ оштолэзе нымы-кибыосты Роспотребнадзорлэн элькунъя управлениезлэн лабораторияз эскерыны вайизы, ивортэ ужъюртлэн пресс-службаез. Нымы-кибыос Ижкарын кык улӥсьёс борды мертчиськизы. Огез борды Якшур-Бӧдья трактъя нюлэскысен, мукетыз борды – сад-бакчаысеныз. Энцефалитлэсь прививказы кыкназылэн ик пуктэмын ӧй вал. Лемтэйёсты эскеризы. Огезлэсь боррелиоз вируссэ шараязы Роспотребнадзорысь ӧнерчиос лемтэйёс лымы шунаны кутскемен валче сайкало ини шуыса пусъё. Соин ик нюлэсъёсы но паркъёсы ветлыку чакласькыны куро. Тазалыкез утён понна тужгес умоез амал – вакцинация – шуыса иворто. Лемтэез утялтон понна улон интыя поликлиникае яке мукет травматологияя пунктэ вазиськоно. Нымы-кибылэн нюжнырез (хоботокез) медаз кыльы шуыса, туж чакласькыса поттоно. Кыскыку таӵе ӵектонъёсты чаклано: лемтэез пинцетэн яке марляен бинялтэм чиньыосын ымызлы тужгес но матэтӥ пачкатоно но, мертчиськем интыезлы перпендикулярно возьыса, котыр бергатыса поттоно; мертчиськем интыез 70 процентъем спиртэн, 5 процентъем йодэн яке одеколонэн ӵушылоно; лемтэез поттэм бере киосты майталэн рос-прос миськоно; сьӧд точка кылиз ке (лемтэйлэн йырыз яке нюжнырез), 5 процентъем йодэн ӵушылоно но ас кожаз потытозяз кельтоно. Мугор вылысь басьтэм лемтэез Роспотребнадзорлэн элькунъя управлениысьтыз лабораторияз яке нымы-кибыосты эскерись мукет лабораториосы нуоно но одно ик эм юртъёсы вазиськоно. Тодэ вайытом, 2020-тӥ арын лемтэй куртчиськон нырысетӥ учырез 23-тӥ южтолэзе пусйизы вал.  Тегъёс: Ижкар Роспотребнадзор Удмуртия лемтэй тазалыкезутён  